沈元用太守和具茨詩張元明兩用其韻見邀同賦
作者：周紫芝
朝代：宋

paragraphs: 漢陽胡騎嘶秦川，六龍御日升中天。
翠鑾親巡耀寶鞭，神武自作諸將先。
子陽盗據衆萬千，井中蛙腹不受鋋。
虎頭誰敢當文淵，一洗萬古空英躔。
風威巳落諸蕃傳，上兵伐謀軍貴全。
固應玉陛當周旋，朱幡猶此閲望弦。
安危以身誰肯前，願扶國步整播遷。
勁兵出塞鏖祁連，長纓曳首來翩聯。
盡驅酋長朝甘泉，未慚驃騎羞戈船。
先聲旋下齊與燕，稱觴拜舞呼萬年。
黄童佩犢無征廛，農桑萬里通人烟。
蓬頭舞劍空腰纒，要分頗牧來藩宣。
古來千里制一賢，長城未必能防邊。